**Β. ΑΠΟΤΙΜΗΣΗ ΤΟΥ ΕΡΓΟΥ ΤΗΣ ΣΧΟΛΙΚΗΣ ΜΟΝΑΔΑΣ**

**Άξονες 1-5**

**1.Παιδαγωγική και μαθησιακή λειτουργία**

Η διδασκαλία της σχολικής χρονιάς 2020-2021 πραγματοποιήθηκε στο μεγαλύτερο μέρος της χρονιάς με τη χρήση της εξ αποστάσεως εκπαίδευσης με τη χρήση σύγχρονης webex και ασύγχρονης διδασκαλίας e-class. Από το Νοέμβριο του 2020 έως τον Απρίλιο του 2021 οι μαθητές ακολούθησαν πλήρως το σχολικό πρόγραμμα και ολοκλήρωσαν την ύλη που προβλεπόταν για το σχολικό έτος, αξιολογήθηκαν κατά τις οδηγίες και βαθμολογήθηκαν κανονικά και στα 2 εξάμηνα. Οι γονείς έλαβαν με μέιλ τους βαθμούς και σε συνάντηση μέσω webex επικοινώνησαν 2 φορές με τους καθηγητές των παιδιών τους και ενημερώθηκαν για την επίδοσή τους.

Δεν υπήρξε μαθητική διαρροή κατά την τηλεκπαίδευση καθώς σε μαθητές που είχαν δυσκολίες στην παρακολούθηση των μαθημάτων λόγω έλλειψης εξοπλισμού δόθηκαν από το σχολείο 4 tablets και 2 που χορηγήθηκαν από το Δήμο Ηλιούπολης μέσω του σχολείου. Από τα απουσιολόγια που τηρήθηκαν ηλεκτρονικά φανερώνεται η ομαλή συμμετοχή στα μαθήματα.

Σκοπός του σχολείου ήταν η διαμόρφωση ενός κλίματος εμπιστοσύνης, συνεργασίας και υποστήριξης όπου κάθε μέλος της σχολικής κοινότητας επικοινωνεί τις σκέψεις και τους προβληματισμούς του/της. Οι εκπαιδευτικοί αφιέρωσαν χρόνο ακούγοντας τα προβλήματα των μαθητών/-τριών και προέβησαν σε ενέργειες για την καλύτερη αντιμετώπισή τους κατά περίπτωση μέσω επικοινωνίας με τη Δ/νση του σχολείου και σύγκλησης συλλόγου διδασκόντων σε τηλεσύσκεψη. Επίσης η ψυχολόγος του σχολείου έκανε κάποια μαθήματα ενδυνάμωσης μαθητών και ψυχολογικής στήριξης με συμβουλές για την πανδημία μπαίνοντας μέσω webex στις τάξεις των μαθητών μας. Υπήρξαν μεμονωμένες ελάχιστες αρνητικές συμπεριφορές που εξετάστηκαν κατά περίσταση και αντιμετωπίστηκαν ανάλογα. Η επαφή με τους γονείς ήταν ικανοποιητική στο βαθμό που επέτρεψαν οι συνθήκες. Δόθηκε σε όλους τους γονείς η δυνατότητα άμεσης μέσω μέιλ επικοινωνίας με το σχολείο και απαντήθηκαν όλα τα ερωτήματα.

Στα θετικά σημεία συγκαταλέγονται η προθυμία και η ανταπόκριση των καθηγητών στο έργο τους μέσα σε πρωτόγνωρους τρόπους διδασκαλίας και αξιολόγησης.

Στα αρνητικά σημειώνονται οι έντονες επιφυλάξεις για την εμπέδωση της ύλης, λόγω των δυσκολιών που προκάλεσε η τηλεκπαίδευση τόσο στη γνωστική όσο και στην ψυχοκοινωνική ανάπτυξη των μαθητών

**(3) Καλή λειτουργία, με ελάχιστα σημεία προς βελτίωση**

**2. Διοικητική λειτουργία**

**Άξονες 6-7**

Το σχολείο μας λειτουργεί με βάση συγκεκριμένους στόχους σε σχέση με την αποστολή του. Με την έναρξη του διδακτικού έτους συνεδρίασε ο σύλλογος διδασκόντων για την κατανομή των αρμοδιοτήτων και εξωδιδακτικών καθηκόντων. Επίσης, έγινε προσπάθεια για την καλύτερη δυνατή αξιοποίηση του διδακτικού και βοηθητικού προσωπικού. Τέλος ως προς την αξιοποίηση των χώρων του σχολείου γίνονται προσπάθειες σε συνεργασία με το Δήμο Ηλιούπολης για την αναβάθμιση της υλικοτεχνικής υποδομής του σχολείου γιατί το διδακτήριο είναι το πιο παλιό της περιοχής μας.

Στα θετικά σημειώνεται η αξιοποίηση όλων των πόρων και η σωστή κατανομή αρμοδιοτήτων ανάμεσα στους εκπαιδευτικούς ,καθώς και η εξυπηρέτηση αιτημάτων γονέων, πολιτών και λοιπών αρχών που πραγματοποιήθηκε με επιτυχία και όταν το σχολείο ήταν κλειστό.

Απαιτείται όμως μία ευχερέστερη επικοινωνία με την τοπική κοινωνία και τους γονείς στην οποία θα συμβάλει η δημιουργία ιστοσελίδας και ο εμπλουτισμός του μπλογκ του σχολείου με θέματα και ανακοινώσεις.

**(3) Καλή λειτουργία, με ελάχιστα σημεία προς βελτίωση**

**3.Επαγγελματική ανάπτυξη των εκπαιδευτικών**

**Άξονες 8-9**

Κατά την τρέχουσα σχολική χρονιά και λόγω του αποκλεισμού από τη δια ζώσης εκπαίδευση δεν διενεργήθηκαν επιμορφωτικές δράσεις σε ενδοσχολικό επίπεδο .Η επιμόρφωση των καθηγητών διενεργήθηκε κυρίως από φορείς ,με εξ αποστάσεως επικοινωνία και με περιορισμένη συχνότητα. Η σπουδαιότερη επιμορφωτική δράση αφορά την επιμόρφωση της Τ4Ε ως προς τη σύγχρονη και ασύγχρονη εκπαίδευση, πού αφορούσε διάφορες ειδικότητες και στην οποία έλαβαν μέρος και πιστοποίηση οι μισοί περίπου καθηγητές του σχολείου. Λαμβάνοντας υπόψη τις ιδιαίτερες συνθήκες λειτουργίας των σχολικών μονάδων αλλά και των ευρύτερων περιορισμών η συμμετοχή σε επιμορφώσεις κρίνεται ικανοποιητική αλλά δεν έγινε εφικτή καμία συμμετοχή σε ευρωπαϊκά προγράμματα ή δράσεις κοινωνικού ενδιαφέροντος. Το σχολείο συμμετείχε στο μαθητικό συνέδριο που πραγματοποιήθηκε το Νοέμβριο 2019 στη Βενετία , αλλά μετά σταμάτησαν οι δράσεις.

**(3) Καλή λειτουργία, με ελάχιστα σημεία προς βελτίωση**